stanford-oval/wikipedia huggingface dataset:
Domain Name System

Domain Name System (בראשי תיבות: DNS, בעברית: מערכת שמות תחום או מערכת שמות מתחם) הוא פרוטוקול המאפשר גישה למסד נתונים מבוזר, על מנת שיחידות קצה ברשת האינטרנט יוכלו לתרגם שמות תחום (Domain name) הנוחים יותר לשימוש אנושי טבעי (כתובת האתר) לכתובות הנומריות האמיתיות (כתובות IP) אליהן הן יפנו בזמן ההתקשרות. באמצעות ה-DNS ניתן להציע שירותים מבוססי שם נוספים, כגון רישום של שרתי דואר.
פרוטוקול ה-DNS הומצא על מנת להקל את השימוש של אנשים ברשתות תקשורת. בני אדם זוכרים בקלות שמות, אך לא כתובות מספריות דוגמת כתובות IP. ה-DNS מגשר על הפער הזה על ידי ביצוע המרה בין הכתובת המילולית, אותה זוכר המשתמש, לבין כתובת ה-IP בה למעשה משתמש המחשב על-מנת לתקשר עם היעד.
מטרה

DNS הוא פרוטוקול המאפשר תרגום שמות תחום (Domains) לכתובות IP. שירות זה מאפשר למשתמשי האינטרנט האנושיים לפנות לכתובות אינטרנט בקלות, לדוגמה בזמן גלישה בדפדפן האינטרנט אל אתר מסוים, בלי שיידרשו לזכור כתובת מספרית. לרוב, מתארים שירות זה בפשטות כספר טלפונים המתרגם בין שם תחום לבין כתובתו המספרית, אולם שירותי ה־DNS מורכבים יותר, כיוון שמאגר הכתובות מבוזר. ביזור זה ממומש על ידי כך שחלקים קטנים יחסית של מאגר הכתובות העולמי מפוזרים במחשבים רבים, המכונים שרתי DNS, בצורה היררכית. כך ניתן להבטיח כי הגישה אליהם ותגובתם תהיה מהירה.
אופן פעולה

DNS היא שיטת רישום שמות היררכית. לכל שרת יש רשומות משאבים (resource records) שמאפשרות לו לטפל בבקשות לגבי תחום שמות מסוים. רשומות אלה מחלקות לאזורים (zones) את התחום עליו אחראי השרת. השרת יודע להפנות את הפונים אליו לשרתים האחראיים על אזורים אלו.
תהליך הבירור לגבי שם תחום מסוים נעשה על ידי פנייה לשרת וקבלת הפנייה לשרת אשר ככל הנראה יוכל לספק את התשובה, או לפחות לקרב אותנו לשרת אשר ידע להשיב ובו התהליך יחזור על עצמו. התהליך מסתיים כאשר מתקבלת תשובה מדויקת משרת אשר אחראי לשם התחום המבוקש, או משרת אשר אינו אחראי אבל זיכרון המטמון שלו מכיל את התשובה. תהליך בירור זה הוא תהליך איטרטיבי, ומתבצע בעיקר על ידי שרתים ששייכים לספקי אינטרנט. מחשבים אישיים בדרך כלל לא ידעו לבצע אותו, אלא רק לפנות לשרת של ספק האינטרנט על מנת שיבצע אותו עבורם. פנייה כזו נקראת פנייה רקורסיבית.
בראש ההיררכיה האינטרנטית נמצאים שרתים המכונים "רמת השורש" (root servers). שרתים אלה מסוגלים להפנות את המבקש לשרתים הרלוונטיים עבור כל כתובת. השרתים ברמה הבאה אחראיים על שמות תחום מהרמה העליונה (Top level domains), כלומר על כל שמות התחום אשר משתמשים בסיומת אינטרנט מסוימת. למשל, שאילתה לשרת מרמת השורש לגבי www.mywebsite.co.il תופנה לשרת אשר אחראי על כלל שמות התחום הישראליים. שרת זה יוכל להפנות לשרת ברמה השנייה – www.mywebsite.co.il, כלומר השרת שאחראי על כתובות של אתרים מסחריים בישראל. שרת זה יטפל בחלק השלישי של הכתובת – www.mywebsite.co.il ויפנה את הבקשה לשרת המארח (Host) של mywebsite, שיבדוק וימצא שהמשתמש מעוניין בכתובת ה-IP של שרת האינטרנט (www.mywebsite.co.il) ויספק את הכתובת המבוקשת.
פרוטוקול ה-DNS עובר מעל הפרוטוקולים TCP ו-UDP בפורט 53, כאשר ברוב המקרים ההתקשרות תסתכם בחבילת UDP בודדת אשר תכיל את השאלה וחבילה נוספת אשר תכיל את התשובה.
אופן פעולה > שימוש במחשבים אישיים

באופן כללי, במחשבים אישיים פרוטוקול ה-DNS מוסתר מהמשתמש, אשר לא צריך לבקש בקשות בעצמו. כאשר הדפדפן או תוכנת הדואר, לדוגמה, מבקשים לגשת לאתר מסוים או לשלוח דואר לכתובת מסוימת, הם ייגשו לשירות שמספקת מערכת ההפעלה, ויבקשו ממנו שיברר עבורם מהי כתובת ה-IP אשר שייכת לשם התחום המבוקש. שירות זה בדרך כלל ינהל זיכרון מטמון משל עצמו, ובמקרה שהכתובת הרצויה לא תימצא במטמון זה, הוא ישלח בקשה מתאימה לשרת ה-DNS שמוגדר לו.
אופן פעולה > זמן חיים של תשובה

לכל תשובה שמספק שרת מסוים מוצמד ערך זמן חיים (TTL – Time To Live). ערך זה קובע כמה זמן מותר למבקש הבקשה לשמור את התשובה בזיכרון המטמון שלו. מנגנון זה נועד להפחית את העומס על שרתי DNS, והוא מאפשר לחסוך מצבים שבהם נעשות בקשות רבות לגבי אותו שם התחום על ידי שרת בודד, כאשר אין שינוי בתשובה. כאשר יפוג זמן החיים של התשובה, ייאלץ המבקש לשאול את השרת פעם נוספת לגבי השם המבוקש.
עם זאת לא ניתן לדרוש מהשרת אם כבר יש ברשותכם רשומה בזיכרון של המחשב.
שירותי DNS נוספים

בנוסף לתרגום שמות תחום לכתובות IP, מספקים שירותי ה־DNS מידע נוסף על הדומיין הקיים, כמו שרתי הדואר של הדומיין, היכן ממוקמים שרתי ה־DNS של אותו תחום ועוד. כמו כן מספקים שירותי ה־DNS מידע על שם התחום הקשור בכתובת IP מסוימת. כך שרת ה־DNS משמש כ"ספק מודיעין" עבור תחום. קיים שרת DNS הניתן למימוש גם בשכבת התעבורה.
סוגי רשומות DNS

לכל בקשה או תשובה לשאילתת DNS יש טיפוס אשר מגדיר מה היא בעצם מכילה. כמו כן, השרת ששלח את התשובה מגדיר עבורה גם TTL‏ (Time to live), שהוא הזמן המקסימלי שלמקבל התשובה מותר לשמור אותה במטמון שלו ולהניח שהיא נכונה.
A – רשומה זו היא כתובת IPv4 (Address) המשויכת לשם דומיין מסוים.
AAAA – בדומה לטיפוס A, רשומה זו היא כתובת IPv6.
NS – רשומה אשר מציינת שרת אשר משמש כאחראי למסירת מידע על הדומיין המבוקש.
PTR – רשומה זו מכילה דומיין אשר משויך לכתובת IP מסוימת (על מנת ששרת ה-DNS יוכל לחפש דומיינים על פי כתובות IP).
MX – מכילה את כתובתו של השרת המשמש את הדומיין לקבלה של דואר אלקטרוני.
CNAME – "Canonical name", שם נוסף לאותו הדומיין.
TXT – רשומה זו מאפשרת לצרף לכתובת ה-IP של הדומיין גם טקסט חופשי (משמשת למימוש שירותים שונים הקשורים בדומיין, כגון DomainKeys).
SPF – סוג מיוחד של רשומת TXT המציינת את שמות המארחים מהם מותר למסור אימייל בשם אותו דומיין.
Start Of Authority – SOA – הרשומה אשר מצביעה על הימצאותו של האזור.
ANY
Zone Transfer

Zone Transfer (בתרגום חופשי: העברת אזור) הוא מנגנון שכפול מידע ב-DNS המשמש להעתקת מידע משרת DNS ראשי לשרתי DNS משניים. העברת המידע יכולה להתבצע בשני אופנים: מלא (full) ותוספתי (incremental). במהלך הזמן[דרושה הבהרה], משתמשים פחות ופחות במנגנון זה.
Zone Transfer פועל מעל שכבת ה-TCP על מנת להבטיח את שלמות המידע המועבר. מחשב הלקוח (client) מבקש את מידע ה-DNS מהשרת הראשי, והוא שולח ללקוח את המידע של אותו אזור אליו שייך אותו לקוח. הלקוח יודע האם לעדכן את המידע שנמצא אצלו במידע החדש שהגיע מהשרת הראשי באמצעות השוואת מספר סידורי שנשלח מהשרת הראשי עם המספר השמור במחשב הלקוח. הפקודה שמבקשת לבצע את השכפול המלא נקראת AXFR וזו שבעזרתה מבצעים את השכפול החלקי (רק של החלקים שהתעדכנו מאז השכפול האחרון) נקראת IXFR.
חולשות המערכת

החולשה העיקרית של המערכת היא בכך שמצד אחד היא מהווה תשתית קריטית בתקשורת מחשבים הן ברמת פנים הארגון והן ברמת האינטרנט כולו; ומצד שני הפרוטוקול כמעט ואינו תומך באבטחה. ההתקפה הנפוצה והיחסית פשוטה היא "הרעלה" והתחזות (spoofing, poisoning) על ידי השתלת ערכים זדוניים לשמות חוקיים. דוגמה לשימוש לרעה יכולה להיות דיוג: השתלת כתובת של אתר זדוני תחת שם של אתר פופולרי. כך מופנה המשתמש שעושה שימוש ב-DNS ה"מורעל" לאתר אחר, אשר נראה בדיוק כמו האתר המקורי ומוסר שם את ססמתו.
לעיתים המערכת מנוצלת על מנת לייעל התקפות מניעת שירות מבוזרת (DDoS) על ידי שליחת בקשת נתונים לשרת בשם קורבן ההתקפה.
DNSSEC

DNS Security Extensions הוא תוסף להגברת אבטחת השימוש ב-DNS באמצעות בדיקת מהימנות המידע ושלמותו. DNSSEC נועד להגן מפני התקפות כמו התקפת אדם שבתווך או הרעלת DNS.
לצורך ביצוע האבטחה התוסף מתקין 4 רשומות:
RRSIG – Resource Record Signature
DNSKEY – DNS Public Key
DS – Delegation Signer
NSEC – Next Secure
ראו גם

קובץ hosts
.il
רשימה מלאה של סיומות אינטרנט
LLMNR
שרת שורש
DNS over TLS (DoT)
איור הממחיש את אופן פעולת הפרוטוקול
אנדרבי (אי)

| --- | --- |

 נתונים גאוגרפיים
 מיקום:  האוקיינוס השקט 
 קואורדינטות:  50°29′45″S 166°17′44″E﻿ / ﻿50.495833333333°S 166.29555555556°E﻿ / -50.495833333333; 166.29555555556
 שטח:  7.69 קילומטר רבוע
 אורך:  4.6 קילומטר
 רוחב:  2.4 קילומטר
 נתונים מדיניים
 מדינה:  ניו זילנד ניו זילנד
 אוכלוסייה:  0
  (למפת אוקיאניה מוגדלת) אנדרבי(למפת אוקיאניה רגילה) אנדרבי
 
האי אֶנְדֶרְבּי (באנגלית: Enderby Island) מהווה חלק מאיי אוקלנד, ארכיפלג בניו זילנד. הוא נמצא סמוך לקצה הצפוני של האי אוקלנד, האי הגדול ביותר בקבוצת האיים.
היסטוריה

נמצאו ראיות ליישוב פולינזי במאות ה-13 וה-14. הממצאים התגלו בסנדי ביי, במיקום מוגן ופחות עוין יחסית, נגיש למושבות כלבי-ים.
ב-20 במרץ 1887, עלתה האונייה "דרי קאסל" על שרטון ליד האי אנדרבי, תשעה ימים לאחר שיצאה לים. האונייה הייתה בדרכה מגילונג, מדינת ויקטוריה אל פלמאות, קורנוול, עם צוות של עשרים ושלושה ימאים. היא נשאה נוסע אחד ומטען חיטה. האונייה הייתה בבעלות חברת ריצ'רדסון ורב החובל שלה היה ג'. גוף.
הניצולים מצוות האונייה מצאו מחסה מצויד לפליטי אוניות טרופות בסנדי ביי על האי אנדרבי. הם בנו עוד מבנים גולמיים סביב מצבור הצידה הזה. על צוק נישא המשקיף אל המים קברו את גופות חבריהם לצוות, שנסחפו של החוף. לציון הקבר הציבו את הפסל מחרטום האונייה.
לאחר 192 ימים הכריזה חברת הביטוח לויד'ס הלונדונית על האונייה כנעדרת באופן רשמי. ב-21 בספטמבר 1887, הגיעה אוניית קיטור בת 45 טון, ה"אווארואה", אל מפרץ הובסון, ויקטוריה, בשובה ממסע ציד בלתי חוקי של כלבי-ים באיי אוקלנד. על סיפון האווארואה נמצאו שמונת הניצולים ששרדו מן ה"דרי קאסל".
במשך שנים רבות תחזקה ממשלת ניו זילנד את אתר הקבורה של אנשי ה"דרי קאסל", עד ששקע אל תוך הקרקע. ואולם, במהלך מלחמת העולם השנייה, חולץ פסל החרטום על ידי משמר החופים, שהוצב על האיים בתוכנית משלחת הכף. עכשיו אפשר לראות אותו (יחד עם חפצים אחרים מן האונייה הטרופה) במוזיאון קנטרברי בניו זילנד, בכרייסטצ'רץ'. במקומו, מציינת עכשיו אבן מצבה את מקום קבורתם של הימאים.
בעלי חיים

אוכלוסיית החי הילידית כוללת את קורמורן אוקלנד ואת אריה הים הניו זילנדי. בעלי חיים מיובאים כוללים ארנבונים ובקר.
בעלי חיים > ארנבונים

זן ייחודי של ארנבון חי באי אנדרבי. ארנבונים אינם צורת חי טבעית לאי; אבות-אבותיהם הובאו מאוסטרליה באוקטובר 1865. לאחר שהובאו אל האי, הייתה אוכלוסייתם מבודדת למשך קרוב ל-130 שנה. הארנבונים סולקו מן האי בראשית שנות ה-90' של המאה ה-20, אף כי כמה מהם ניצלו והזן שורד בשבי. צבע פרוותם של ארנבוני האי אנדרבי הוא בעיקר אפור-כסוף, אבל הודות לקיום גן נסגני, אחוז קטן מהם מופיע בצבע קרם או בז'.
בעלי חיים > בקר

כמו במקרה של הארנבונים, הבקר הובא אל האי אנדרבי בסוף המאה ה-19. בני בקר קצרי-קרניים הובאו אל האי על ידי ציידי לווייתנים בשנת 1894, ושם התקיימו על אצה ושאר צמחים מקומיים, והיו עם הזמן לזן בר ייחודי. באמצע שנות ה-80 של המאה ה-20, הייתה רעיית הבקר קרובה לכלות את צמחיית האי. הבעיה הובאה לידיעת המחלקה לשימור הסביבה של ניו זילנד. בתגובה לכך, נעשו מאמצים לפנות את הבקר מן האי. עד אמצע שנות ה-90 נשארה במקום רק פרה אחת, "ליידי". ליידי הובאה לניו זילנד בפברואר 1993 והייתה מאז מושא מאמצים נמרצים לשמר את הזן, מאמצים שכללו שיבוט. ליידי מתה במאי 2009, בת יותר מעשרים שנה.
בעלי חיים > אזור עופות חשוב

האי הוא חלק מאזור עופות חשוב של קבוצת איי אוקלנד (IBA), שהוכרז ככזה על ידי הארגון הבינלאומי BirdLife International הודות לחשיבות הקבוצה כאתר קינון לכמה זנים של עופות ים לצד הקורמורן הירוק, ברווז היופי והחרטומן, כולם עופות ילידים באי אוקלנד.
גאולוגיה

האי אנדרבי יושב על רמת קמבל ומורכב משרידים געשיים של התפרצויות, שאירעו לפני 25 עד 10 מיליון שנים.
לקריאה נוספת

Peat, Neville (2003). Subantarctic New Zealand: A Rare Heritage. Invercargill, New Zealand: Department of Conservation Te Papa Atawhai. ISBN 0-478-22464-8.
Shirihai, Hadoram (2002). A Complete Guide to Antarctic Wildlife. Degerby, Finland: Alula Press. ISBN 951-98947-0-5.
הערות שוליים

↑  החברה הניו זילנדית לשימור זנים נדירים (2006) http://www.rarebreeds.co.nz/enderbyrabbit.html Enderby Island rabbits
↑  החברה הניו זילנדית לשימור זנים נדירים (2006) Enderby Island rabbits
↑  ארגון צפרות בינלאומי (2012). אזורי עופות חשובים באיי אוקלנד, http://www.birdlife.org
| --- | --- |
בקרת זהויות :  NLI: 987007539980705171  LCCN: sh2004001003  VIAF: 315529436   WorldCat (עם VIAF): 315529436 
נקבת אריה ים ניו זילנדי מיניקה את גוריה על החוף
קורמורן אוקלנד באי אנדרבי
מראה קו החוף של האי אנדרבי, המציג את הרכבו הגעשי וקורמורן אוקלנד על הסלעים.
Gedit

| --- | --- |


Gedit בממשק עברי מציג חלק מהקוד של דפדפן
 מפתח:  מפתחי Gedit
 מחזור חיים:  12 בפברואר 1999 – הווה (25 שנים)
 גרסה אחרונה:  43.alpha (6 ביולי 2022) 
 מערכת הפעלה:  חוצה־פלטפורמות
 נכתבה בשפות:  C, Python (GTK+)‎
 סוג רישיון:  הרישיון הציבורי הכללי של גנו גרסה 2
 קוד מקור:  https://gitlab.gnome.org/GNOME/gedit/ 
 קטגוריה:  עורך טקסט
 projects.gnome.org/gedit
 
gedit הוא  עורך הטקסט הרשמי של סביבת שולחן העבודה GNOME, אך זמין עבור מערכות הפעלה שונות, לרבות Microsoft Windows ו־Mac OS X.
בעוד Gedit הוא עורך קל ופשוט, הוא גם עורך חזק המגיע עם אפשרויות רבות וניתן להרחבה על ידי תוספים רבים.
העורך מופץ תחת הרישיון הציבורי הכללי של גנו (GNU GPL) גרסה 2.
תכונות

Gedit בעל תכונות רבות וחזקות הניתנות להרחבה, כאשר התכונות המרכזיות שלו הן:
תמיכה מלאה בתקן יוניקוד (UTF-8)
עורך קוד מקור - הדגשת תחביר עבור  שפות תכנות שונות, כגון  C, C++, Java, HTML, XML, Python, Perl ושפות רבות נוספות
שחזור קבצים
עריכת קבצים מרחוק (באמצעות GVFS)
תצוגה מקדימה להדפסה
שאר האפשרויות הרגילות: כרטיסיות, מספור שורות, חיפוש והחלפה, ביטול וביצוע חוזר של פעולות, גלישת טקסט, סימון השורה הנוכחית ועוד
תוספים מובנים רבים, כגון מסוף פייתון, סטטיסטיקת מסמך ועוד רבים אחרים.
ראו גם

GNOME
עורך טקסט
סביבת פיתוח משולבת
Geany
Anjuta
GTK+‎
Geidi Primes

Geidi Primes הוא אלבום הבכורה של הזמרת הקנדית גריימס. האלבום יצא לאור ב-10 בינואר 2010 דרך חברת התקליטים Arbutus Records. בשנת 2011 יצא לאור האלבום בארצות הברית דרך חברת התקליטים No Pain in Pop Records, יחד עם טעיפה שונה מעט. האלבום הוא אלבום קונספט המבוסס על הספר חולית מאת פרנק הרברט, ועל הסרט משנת 1984 של הבמאי דייוויד לינץ' המבוסס על הספר.
רשימת רצועות

| מס' | שם | משך |
| --- | --- | --- |
| 1. | Caladan  | 2:25 |
| 2. | Sardaukar Levenbrech  | 2:05 |
| 3. | Zoal, Face Dancer  | 2:36 |
| 4. | Rosa  | 3:12 |
| 5. | Avi  | 2:35 |
| 6. | Feyd Rautha Dark Heart  | 3:41 |
| 7. | Gambang  | 1:34 |
| 8. | Venus in Fleurs  | 2:43 |
| 9. | Grisgris  | 3:22 |
| 10. | Shadout Mapes  | 4:32 |
| 11. | Beast Infection  | 2:21 |
| משך כולל: | משך כולל: | 31:06 |
הערות שוליים

↑  Our Album Of The Year Winner Grimes – The Full NME Cover Feature | NME, NME Music News, Reviews, Videos, Galleries, Tickets and Blogs | NME.COM, ‏2015-12-04 (באנגלית)
| גריימס |
| --- | --- | --- |
| אלבומי אולפן | Geidi Primes‏ • Halfaxa‏ • Visions‏ • Art Angels‏ • Miss Anthropocene |  |
| מיני-אלבומים | Darkbloom |  |
| סינגלים | Genesis‏ • Go‏ • Entropy‏ • Flesh Without Blood‏ • Kill V. Maim‏ • We Appreciate Power‏ • Violence‏ • So Heavy I Fell Through the Earth‏ • My Name Is Dark‏ • 4ÆM‏ • Delete Forever |  |
| --- | --- |
בקרת זהויות :  MusicBrainz release group: 878037b5-613a-4b09-9c7b-2c8fa40c8b14
אנתוני גארט ליסי

| --- | --- |

 לידה:  24 בינואר 1968 (בן 56) לוס אנג'לס, ארצות הברית 
 שם לידה:  Antony Garrett Lisi 
 ענף מדעי:  פיזיקה תאורטית 
 מקום לימודים:  אוניברסיטת קליפורניה בלוס אנג'לס  אוניברסיטת קליפורניה בסן דייגו  בית ספר קייט 
 li.si
 
אנתוני גארט ליסי
אנתוני גארט ליסי (באנגלית: Antony Garrett Lisi; נולד ב-24 בינואר 1968), הוא פיזיקאי תאורטי אמריקאי וחובב ספורט אתגרי. עבודתו מתבצעת ללא תמיכה של גוף אקדמאי.
ליסי התפרסם בעיקר בעקבות "התאוריה הפשוטה להפליא של הכל", תאוריה מאחדת בין כל הכוחות והחלקיקים בחבורת לי מסוג E8. התאוריה לא שלמה ולא מקובלת על קהילת הפיזיקאים.
ביוגרפיה

ליסי נולד בלוס אנג'לס וגדל בסן דייגו, קליפורניה, סיים את בית הספר "קייט" (דרומית לסנטה ברברה, קליפורניה) בשנת 1986. הוא למד לגלוש בסן דייגו, ליסי קיבל שני B.S. בהצטיינות יתרה בפיזיקה ובמתמטיקה מאוניברסיטת קליפורניה בלוס אנג'לס, בשנת 1991. ליסי קיבל תואר דוקטור בפיזיקה מאוניברסיטת קליפורניה, סן דייגו, בשנת 1999.
לאחר שליסי קיבל את הדוקטורט שלו, הוא עזב את האקדמיה ועבר למאווי (הוואי, ארצות הברית) והביע את חוסר שביעות הרצון שלו מהפיזיקה התאורטית הנהוגה באקדמיה. הוא ציין שאין ברצונו להתעסק עם תורת המיתרים, בגלל שהיא יותר מידי ספקולטיבית.
במאווי, ליסי התנדב לצוות בבית ספר סאדברי המקומי, וחלק את זמנו בין עבודה על המחקר שלו בפיזיקה ובגלישת גלים.
ליסי, לימד פיזיקה באוניברסיטת הוואי, מכללת מאווי. לאחר שנתיים במאווי, הוצעה לליסי קביעות במשרת הוראה במכללה המקומית, אך הוא דחה אותה, בטענה שהדבר יגזול ממנו זמן למחקר הפיזיקה שלו. במקביל, הוא הגיש בקשה למענק ממכון FQXi.
ב -31 ביולי 2006, ליסי זכה במענק מ- FQXi במטרה להמשיך לפתח את המחקר של איחוד כל הכוחות והחלקיקים. המענק אפשר ליסי להקדיש את מלוא תשומת לבו לפיזיקה. ב-9 ביוני 2007, ליסי הבין שהמבנה האלגברי שבנה לאחד את המודל הסטנדרטי של פיזיקת חלקיקים עם היחסות כללית תאם באופן חלקי את המבנה האלגברי של Lie E8.
ב-21 ביולי 2007, ליסי הוזמן על ידי לי סמולין לוועידת FQXi ברייקיאוויק, איסלנד. הוא השתתף בכמה אירועים אקדמאים בהם הביע את דעתו. באוקטובר 2007 פרסם מאמר בשם "התורה הפשוטה להפליא של הכל".
בום באפ

| --- | --- |
 מקורות סגנוניים:  היפ הופ של החוף המזרחי
 מקורות תרבותיים:  סוף שנות השמונים של המאה ה-20 – תחילת שנות התשעים של המאה ה-20, החוף המזרחי של ארצות הברית
 תת-סוגות
 ג'אז ראפ
 
בום באפ (באנגלית: Boom bap) הוא סגנון הפקה מוזיקלית שהיה בולט בחוף המזרחי באמצע שנות השמונים ועד תחילת שנות התשעים.
המונח "בום באפ" הוא אונומטופיה המייצגת את הצלילים המשמשים לתוף הבס (קיק) ותוף הסנייר בהתאמה. הסגנון מתאפיין בדרך כלל בלולאת תופים ראשית המלווה במדגם תוף בס אקוסטי קשיח על פעימות הפעילות, מדגם תוף סנייר אקוסטי מהודק על פעימות הפעולה, ותערובת שמע המדגישה את לולאת התוף.
בין אמני ההיפ הופ הבולטים ששילבו במוזיקה שלהם בום באפ הם נאז, אל אל קול ג'יי, גאנג סטאר, KRS-One, מוב דיפ, וו טאנג קלאן והנוטוריוס בי. איי. ג'י. מפיקי המפתח של סגנון הבום באפ כוללים, בין היתר, את די ג'יי פרמייר, ריק רובין, באקווילד, פיט רוק, לורד פינס, דיאמונד די ופרו ארה.
הערות שוליים

↑  Boom Bap Music | Discogs, www.discogs.com
↑  The cult of J Dilla, the Guardian, ‏2009-06-16 (באנגלית)
↑  Petridis, Alexis (2019-10-31). "Gang Starr: One of the Best Yet review – rap duo stand tall beyond the grave". The Guardian (באנגלית בריטית). ISSN 0261-3077. נבדק ב-2020-08-04.
↑  Hatchman, Jonathan (2015-12-16). "The Notorious BIG – 10 of the best". The Guardian (באנגלית בריטית). ISSN 0261-3077. נבדק ב-2020-08-04.
↑  Watson, Richard (2017-06-21). "A Tribe Called Quest – 10 of the best". The Guardian (באנגלית בריטית). ISSN 0261-3077. נבדק ב-2020-08-04.
↑  Gods of Rap review – Chuck D, De La Soul and Wu-Tang Clan nostalgia trip, the Guardian, ‏2019-05-12 (באנגלית)
↑  Watson, Richard (2010-10-01). "Chiddy Bang, Kid Cudi and Kidz In The Hall prefer blog-rocking beats to old soul samples". The Guardian (באנגלית בריטית). ISSN 0261-3077. נבדק ב-2020-08-04.
ערך זה הוא קצרמרבנושא מוזיקה. אתם מוזמנים לתרום לוויקיפדיה ו.
אפרים שמואל לרנר

| --- | --- |
אין תמונה חופשית
 לידה:  9 באוקטובר 1878 ברסט, האימפריה הרוסית 
 פטירה:  23 ביולי 1962 (בגיל 83) 
 מקום קבורה:  הר המנוחות 
 השכלה:  ישיבת תורת חיים 
 מקום מגורים:  בתי ברוידא 
 תקופת הפעילות:  1911 – 23 ביולי 1962 (כ־51 שנים) 
 מעסיק:  ישיבת המקובלים שער השמים 
 רבותיו:  יעקב משה חרל"פ 
 תלמידיו:  שריה דבליצקי 
 
הרב אפרים שמואל לרנר (פפרמן; י"ב בתשרי תרל"ט, 9 באוקטובר 1878 - כ"א בתמוז תשכ"ב, 23 ביולי 1962) היה מקובל וראש ישיבת המקובלים שער השמים, ממקימי שכונת שערי חסד בירושלים, מייסד בית הכנסת הגר"א בשכונה והחזן בו.
ביוגרפיה

נולד בבריסק לטויבא איטה ולרב מרדכי לרנר שהיה מראשי הקהילה ומקורבו של רב העיר הרב יהושע ליב דיסקין. סבו של אמו הרב חיים לרנר היה בעל תוקע של הגאון מווילנה ומתלמידיו הקרובים. בשנת תרל"ז (1877) נעצר הרב דיסקין בידי השלטונות לאחר הלשנה והוברח מבית הכלא על ידי אביו הרב מרדכי לרנר לארץ ישראל, בעקבות כך נאלץ להחליף את שם משפחתו לפפרמן, בתרמ"ד (1884) עלתה משפחתו לארץ ישראל והתיישבה ביפו, אז חזרה לשם משפחתם המקורי לרנר אולם דבק בה הכינוי לרנר-פפרמן.
בהוראת הרב דיסקין, בהיותו בן 9, נכנס ללמוד בישיבת תורת חיים בירושלים אצל הרב יצחק וינוגרד לצד הרב אריה לוין, הרב ברוך מרקוס ועוד. בתקופת לימודיו בישיבה סעד על שולחנו של ראש הישיבה הרב וינוגרד, התארח לעיתים בבית הרב דיסקין והתקרב לרב שמואל סלנט.
בערב ראש חודש שבט תרנ"ח נשא את שרה בתו של הרב נתן גינזבורג שהיה מהנדיבים בעיר העתיקה בירושלים, בעל טחנת הקמח הממונעת הראשונה בעיר העתיקה. ביום חתונתו נפטר רבו הרב יהושע ליב דיסקין.
לאחר נישואיו התגורר בשכונת בתי ברוידא, וקבע את חוק לימודיו בבית הכנסת המקומי לצד הרב זאב פרנק, הרב יוסף דינקליס, הרב שמואל תפילינסקי ושאר רבני השכונה בפניהם החל למסור שיעורים ומערכות תורניות, לאחר תקופה מונה לשמש כבעל תפילה בימים נוראים.
היה מתלמידי הרב יעקב משה חרל"פ והרב אברהם יצחק קוק עמם נהג להתייעץ ולדון בעניינים תורניים וקבליים. בהכוונתם מונה בתרע"א (1911) לעמוד בראש חבורת "שומרי תורה" שהקים הרב זרח ברוורמן יחד עם קבוצת רבנים מירושלים, במסגרת ארגון זה פעל להקמת מסגרות ותלמודי תורה לילדים במושבות הברון עקרון (מזכרת בתיה), נס ציונה, רחובות וראשון לציון.
נפטר בכ"א בתמוז תשכ"ב (1962).
לימודי קבלה בישיבת שער השמים

במקביל ללימודיו הרגילים עסק רבות בתורת הנסתר ונדע כאחד ממקובלי ירושלים.
בתרס"ו (1906), כשהוקמה ישיבת המקובלים שער השמים נכנס ללמוד שם תורת הנסתר לצד המקובלים רבי מנחם מנכין, רבי אהרן שלמה מהרי"ל ושאר המקובלים בישיבה.
תקופה קצרה לאחר שנכנס החל ללמוד בחברותא עם ראש הישיבה הרב שמעון צבי הורוביץ (לידר) עד לפטירתו, בלימודם עסקו רבות במקומם של עשרת השבטים הגולים לאחר שהרב הורביץ חזר ממסע באסיה בשליחות מקובלי ירושלים שתואר בספרו קול מבשר. בהמשך נהג ללמוד עמו מדי שבוע בביתו בשכונת שערי חסד.
בסוף שנות ה-40 של המאה ה-20 מונה לכהן כראש ישיבת שער השמים ומנהלה.
הקמת בית הכנסת הגר"א

בתרס"ט הצטרף לרב נפתלי צבי פרוש והיה שותף בהקמת שכונת שערי חסד ואף היה מראשוני המתיישבים בה. באותה עת החל באיסוף כספים לבניית בית הכנסת הגר"א בשכונה, הרעיון שהנחה אותו לדבריו :
"עצם התחדשות היישוב היהודי בארץ ישראל נבע מרצון הגר"א לעלות לארץ ומן השמים עיכבוהו ותלמידיו הם שהגשימו שאיפתו, מן הראוי אפוא להנציח ככל האפשר ישיבות ובתי מדרש על שם הגר"א ומנהגיו"
תחילה הקים את החדר הראשון של בית הכנסת ששימש אף כחדר (תלמוד תורה) לילדי השכונה, לאחר שנוצרה התנגשות בין שעות הלימוד של הילדים לשעות התפילות, אסף כספים והקים חדר נוסף בבית הכנסת. בין שני החדרים הוצב תנור ששימש את תושבי השכונה והמעבר בין החדרים רוצף והפך לחלק מבית הכנסת.
בתרצ"ב (1932) החליט להרחיב את בית הכנסת והקים את "קרן הבניין של בית המדרש הגדול ות"ת בשכונת שערי חסד", בח' סיון תרצ"ב התקיימה הנחת אבן הפינה לקומה השנייה והרחבת בית הכנסת, שם הוא נשא דברים במעמד רב השכונה הרב יעקב משה חרל"פ, הרב חיים ליב אוירבך, הרב שמואל יצחק הילמן ראב"ד לונדון והרב יצחק אייזיק הרצוג. את הקמת הקומה השנייה תכנן הרב לרנר לפרטים, הוא עמד על כך שלא יהיו עמודים שיתמכו את תקרת בית הכנסת משום שהדבר עשוי לפגוע במרחב ולפגום ביופיו של בית הכנסת, הוא התקשה במציאת מהנדס וקבלן שיממשו את תוכניותיו אך לבסוף המהנדס שמואל דיסקין הסכים לאשר בנייה זו וגג בית הכנסת עומד ללא תמיכת עמודים.
לאחר הקמת בית הכנסת מונה הרב לרנר לשמש כשליח ציבור ובעל קורא של בית הכנסת, תפקיד אותו נשא במשך עשרות שנים.
במהלך השנים התפרסם בית הכנסת כאחד מבתי הכנסת הוותיקים של ירושלים ומושך אליו תיירים רבים המסיירים בשכונות הוותיקות של ירושלים, בנוסף משמש בית הכנסת את תלמידי ישיבת מעלות התורה בשערי חסד הלומדים במקום.
מנהגיו ונוסח תפילתו

הרב לרנר היה החזן הקבוע של בית הכנסת הגר"א במועדים ובימים הנוראים. נוסח תפילותיו התקבל כנוסח "שערי חסד" והוא נהוג בקהילות רבות בירושלים. אחד ממתפללי בית הכנסת הנודעים היה הרב שלום שבדרון ששימש כחזן בתפילת מוסף בימים הנוראים בישיבת חברון, בתפילותיו נהג להתפלל בנוסח של הרב לרנר כפי שהתפלל בבית הכנסת הגר"א ונהוג בישיבה עד היום. בישיבות רבות הנוהגות כמנהגי ישיבת חברון מתפללים בנוסח זה בימים נוראים ובחגים.
כך גם מנהגים רבים שהנהיג לפי שיטת הגר"א או על פי קבלת האריז"ל והרש"ש בענייני תפילות, קריאת התורה ובית הכנסת נהוגים במקומות שונים.
הנהגותיו לאורך ימות השנה פורסמו על ידי תלמידו המקובל הרב שריה דבליצקי.
חלק מהנהגותיו שהושרשו בבית הכנסת הגר"א ונהוגים על ידי חלק מהמקובלים ובקהילות רבות:
תפילת ערבית בליל שבת החלה רבע שעה לאחר שקיעת החמה.
בנוסח הקדיש בעשרת ימי תשובה הנהיג לכפול את המילים "לעילא" "לעילא" (בלי ו' החיבור "לעילא ולעילא").
כבעל קורא, הנהיג קריאת אותה הפטרה בפרשיות אחרי מות וקדושים בשנים בהן הן יצאו נפרדות (בניגוד לשיטות אחרות הנוקטות שלא כופלים את הפטרת פרשת אחרי מות אלא הפטרה נפרדת לכל פרשה).
בשבועות של פרשיות שובבי"ם הנהיג מניין עם כוונות הרש"ש בבית הכנסת רנד שבשכונת כנסת בירושלים, הוא היה החזן המכוון כשהוא עטור בטלית ותפילין.
בנוסח תפילת שמונה עשרה, אף שנהג להתפלל בנוסח אשכנז, הנהיג שבברכת "ולירושלים עירך" יש לומר וכסא דוד "עבדך" כפי נוסח ספרד, על פי הנהגתו זו שינה הרב שלמה זלמן אויערבך את נוסח תפילתו.
מתלמידיו

הרב שריה דבליצקי - רב פוסק ומקובל
הרב מרדכי אוירבך - רב קהילת "אביר יעקב" בתל אביב
משפחתו

גיסו (נשוי לאחות אשתו) הוא הרב ברוך מרקוס שהיה רבה הראשון של חיפה.
נכדו הרב אשר זנובסקי ראש ישיבה לצעירים פתח תקווה.
נינו הרב מאיר קוט מראשי ישיבת קול תורה לצעירים
נינו הרב מיכאל שוהם רב שכונה בפתח תקווה
נינו הרב אפרים שמואל מאיר מחבר ספרי "עבודת משא" על ספר היד החזקה להרמב"ם
נינו הרב מאיר גולדוויכט, נכד הרב אשר לרנר
בן נינו הרב אפרים שמואל קוט אב"ד והרב הראשי לאסטוניה, משלוחי הרבי מליובאוויטש.
בן נינו הרב שמואל ברוך גנוט מראשי ישיבה לצעירים משאת המלך אלעד ומחבר הספרים שלהי דקייטא, ויאמר שמואל, משנת תפילין, מחשבה בפרשה.
לקריאה נוספת

שפרה לרנר, הזיידע - הרב אפרים שמואל לרנר - קווים לדמותו, דוקוסטורי, 2007
ראובן גפני, מקדש מעט - בתי כנסת מוכרים ונסתרים בירושלים, יד בן צבי, 2004
הערות שוליים

↑  מרשימותיו בספר הזיידע עמוד 37, דוקוסטורי, רעננה 2007
↑  בינו שנות דור ודור - תקנות ומנהגים, הרב שריה דבליצקי, בני ברק תשס"ו
| --- | --- |
בקרת זהויות :  NLI: 987011245107605171  ISNI: 0000 0003 7074 6214  LCCN: n2012029863  VIAF: 250101900   WorldCat (עם VIAF): 250101900